# விக்கிப்பீடியா:ஆலமரத்தடி/தொகுப்பு08

## 10,000 கட்டுரைகள்

பத்தாயிரம் கட்டுரைகள் அளவைத் தாண்டி விட்டோம். எதிர் பார்த்ததை விட விரைவாகவே இது நடைபெற்றதற்கு கணேஷ், நிரோஜன் ஆகிய இருவரதும் பங்களிப்பு முக்கியமானது. இவர்களுக்கு எனது நன்றிகள். அடுத்தது என்ன? கட்டுரை எண்ணிக்கையைக் கூட்டுவதைத் தொடர வேண்டும் எனினும், ஏற்கெனவே இருக்கும் கட்டுரைகளை மேம்படுத்துவதில் கூடுதல் கவனம் செலுத்தவேண்டும். புதிய கட்டுரைகளைப் பல்வேறு துறைகளையும் சார்ந்தவையாக விரிவாக்கம் செய்யவேண்டும். அறிவியல், கணினியியல் போன்ற பல்வேறு நவீன துறைகளில் இடம் பெறுகின்ற வளர்ச்சிகளை உடனுக்குடன் தமிழுக்குக் கொண்டுவரும் முயற்சிகள் செய்வது மிகவும் அவசியமானது. தமிழ் விக்கிபீடியாவில் கட்டாயம் இடம்பெற வேண்டிய தலைப்புக்கள் தொடர்பிலும் கூடுதல் கவனம் தேவைப்படுகின்றது. கணிதம், வேதியியல், இயல்பியல், பொறியியல், மருத்துவம், பொருளியல், புவியியல், சூழலியல், மேலாண்மை, கல்வியியல் போன்ற பல்வேறு துறைகளிலுமுள்ள அடிப்படையான கருத்துருக்கள் அனைத்தையும் பற்றிய கட்டுரைகள் தமிழ் விக்கிபீடியாவில் இருக்க வேண்டும்.  
தமிழ் விக்கிபீடியாவின் ஆழம் (Depth) ஒவ்வொரு கட்டுரை அதிகரிப்புப் பாய்ச்சலின் போதும் கீழ் நோக்கிச் செல்வது தவிர்க்க முடியாதது எனினும் இதனை மேம்படுத்த முயற்சிகள் தேவை. இதற்காகச் செயற்கையான முறைகளைக் கைக்கொள்வதைத் தவிர்ப்பது நல்லது. ஆழத்தை அதிகரிப்பது தொடர்பில் நியாயமான தேவைகள் பல உண்டு அவற்றை இனங்கண்டு அவை தொடர்பில் முயற்சிகள் செய்யலாம். எடுத்துக்காட்டாக, நிறைய வழிமாற்றுப் பக்கங்கள், Disambiguiation பக்கங்கள் என்பவற்றுக்கான தேவை உள்ளது. பல கட்டுரைகளில் எழுத்துப்பிழைகள் உள்ளன இவற்றைத் திருத்துவதன் மூலம் *ஆழம்* அதிகரிக்கும். இவற்றைவிடக் கட்டுரைகளுக்கு வெளியிணைப்புக்களைச் சேர்த்தல், உள்ளிணைப்புக்களை உருவாக்குதல், புதிய தகவல்களைச் சேர்த்தல், கட்டுரைகளை விரிவாக்கல், படிமங்கள் குறைவாக உள்ள கட்டுரைகளுக்குப் படிமங்களைச் சேர்த்தல், போன்ற பல நடவடிக்கைகள் *ஆழம்* அதிகரிக்க உதவக்கூடியன.  
கட்டுரைகளின் எண்ணிக்கை அதிகரிப்புத் தேடு பொறிகளில் தமிழ் விக்கி அகப்படுவதற்கான வாய்ப்புக்களைக் கூட்டும் என்பதிலும், இதனால் தமிழ் விக்கி மக்களுக்குக் கூடுதலாக அறிமுகமாகும் என்பதிலும் ஐயம் இல்லை. ஆனால் இவ்வாறு அறிமுகமாகுபவர்களை மீண்டும் மீண்டும் வரத் தூண்டுவதற்கும், தொடர்புகளை நீண்டகாலம் தக்கவைத்துக் கொள்வதற்கும் கட்டுரைகளின் தரமும், அவற்றின் பல்வகைமையும் மிக மிக அவசியம். இதன் மூலமே தமிழ் விக்கி தொடர்பான நல்லெண்ணத்தை வளர்க்கமுடியும். எனவே வருங்காலத்தில் தரத்தைக் கூட்டுவதற்கான திட்டங்களை வகுத்துச் செயல்படுவோம். Mayooranathan 07:52, 27 ஏப்ரல் 2007 (UTC)  
:மயூரநாதன், உங்கள் கருத்துக்களுடன் முழுமையாக ஒத்துப் போகிறேன். எண்ணிக்கை இலக்கை விரைவில் எய்த உதவிய கணேஷ், நிரோ, கோபி மற்றும் அனைவரிடமும் என் மகிழ்ச்சியைப் பகிர்ந்து கொள்கிறேன்.  
:ஆகஸ்ட் 2005ல் 1000 கட்டுரைகள் இலக்கை அடைந்தபோது 10000 கட்டுரை இலக்கு எண்ணிக்கையை சுந்தர் முன்மொழிந்தார். இவ்வளவு விரைவாக அடைவோம் என்று எண்ணவில்லை. அடுத்த இலக்கு 100000 கட்டுரைகளாகத் தான் இருக்க முடியும் :) அதே வேளை கட்டுரைகள் தரம், ஆழம், பயன், விக்கிபீடியா கட்டமைப்பு ஆகியவற்றில் நாம் பெரிதும் முன்னேற வேண்டும்.--ரவி 08:37, 27 ஏப்ரல் 2007 (UTC)  
:மேலே நீங்கள் குறிப்பிட்டுள்ள ஒவ்வொரு கருத்துடனும் உடன்படுகிறேன். விரைவில் 25,000 கட்டுரைகளையும் (ஆ.வி. முதல்பக்கத்தில் இணைப்பு பெறும்பொருட்டு) அதன்பின் ரவி குறிப்பிட்டதுபோல் 1,00,000 கட்டுரைகளையும் விரைவில் அடைய வேண்டும். அதே வேளையில் ஆழமும், பல்வகைமையும் பலமடங்கு முன்னேற வேண்டியுள்ளது. நாம் ஒவ்வொருவரும் நாளொன்றிற்கு மூன்று குறிப்பில்வழிப் பக்கங்களையாவது துப்புரவு செய்தால் தரம் மிகும். உள்ளிணைப்புகள் பக்கவகைப்படுத்துதல் பயன் பெருக்கும். தரமான மேற்கோள்கள் நமது மதிப்பைக் கூட்டும். -- Sundar <sup>\பேச்சு</sup> 10:50, 27 ஏப்ரல் 2007 (UTC)  
மயூரநாதன் சொன்ன அத்தனைக் கருத்துக்களும் எண்ணி, முனைப்புடன் செயல்படுத்த வேண்டியவை. உண்மையிலேயே எழுத ஆயிரக்கணக்கான தலைப்புகள் உள்ளன. பங்களிபாளர்கள் வரிசை இன்னும் *பன்மடங்கு* கூடவேண்டும். கூட்ட இயலும். அண்மையில் Profvk போன்ற பட்டறிவுமிக்கவர்கள் வருகை தந்தது மகிழ்ச்சி அளிக்கின்றது. காயத்திரி, அரசன், மது போன்ற நல்ல எழுத்தாளர்கள் இன்னும் பலரும் வந்து *தொடர்ந்து* பங்களிக்க வேண்டும். நம் வருங்கால வளர்ச்சியின் அடிப்படையான கூறுகளில் ஒன்றானது நல்ல அறிவும் திறமும் கொண்ட *பங்களிப்பாளர்களின் எண்ணிக்கையைக் கூட்டுவதில் உள்ளது.* நாம் 10-15 பேராக உழைத்தால் மிக மிக மெதுவாகவே நகர இயலும் (வெறும் கட்டுரை எண்ணிக்கையைக் கொண்டு கூறவில்லை). ஏன் நம்மால் ஒரு 100 பங்களிப்பளர்களைக் கூட பெற முடியவில்லை என்று, திருத்தும் முகமாக சிந்த்தித்தல் வேண்டும். பயனர்கள் 1,600 இருக்கலாம், ஆனால் வந்து தொடர்ந்து *பங்களிப்பவர்கள்* அதில் 100 கூட இல்லாதது வியப்பாக உள்ளது. மயூரநாதன் எத்தனை கடுமையாக உழைத்துள்ளார் எனினும் அவர் ஏறத்தாழ 600-650 நல்ல கட்டுரைகள் எழுதியுள்ளார் நான் வந்து இன்னும் ஓராண்டு ஆகவில்லை (ஆண்டு நிறைவு நெருங்குகிறது), என்னாலும் 300-350 கட்டுரைகள்தான் எழுத இயன்றது. டெரன்ஸ் ஏறத்தாழ 400 கட்டுரைகள் எழுதியுள்ளார். ஆக பெரும்பாலும் ஆர்வம் உடையவர்கள் குறுங்கட்டுரையாக எழுதினாலும் ஆண்டொன்றுக்கு 200-400 தான் எழுத இயலும். நிரோ, கோபி போன்றோர் இதற்கு விதி விலக்கு (முறையும் வேறானது). எனவே 10 பேர் உழைத்தால் ஆண்டொன்றுக்கு 2000-3000 தான் எட்ட முடியும். எனவே நல்ல பங்களிப்பாளர்களின் எண்ணிக்கையைக் கூட்டுவது மிக மிகத் தேவையானது. கட்டுரை எண்ணிக்கை ஒரு புறம் இருக்க ஆழப்படுத்துவதிலும், ஒழுங்குப்படுத்துவத்லும் ஏராளமான உழைப்பு தேவைப்படுகின்றது. நமக்கு நிறைய உதவி தேவை, நிறைய பங்களிப்பாளர்கள் தேவை, நல்ல எழுத்தாளர்கள் தேவை. நிரோ போன்றவர்கள் இவ்வளவு அதிகமாக உழைக்கத்தான் வேண்டுமா? உழைப்பை பகிர்ந்து கொண்டால் இன்பமும் பயனும் பெருகும் அல்லவா?--செல்வா 14:25, 27 ஏப்ரல் 2007 (UTC)  
:: **"தமிழ் விக்கிபீடியாவில் கட்டாயம் இடம்பெற வேண்டிய தலைப்புக்கள் தொடர்பிலும் கூடுதல் கவனம் தேவைப்படுகின்றது. கணிதம், வேதியியல், இயல்பியல், பொறியியல், மருத்துவம், பொருளியல், புவியியல், சூழலியல், மேலாண்மை, கல்வியியல் போன்ற பல்வேறு துறைகளிலுமுள்ள அடிப்படையான கருத்துருக்கள் அனைத்தையும் பற்றிய கட்டுரைகள் தமிழ் விக்கிபீடியாவில் இருக்க வேண்டும்."** என்று மேலே மயூரநாதன் சுட்டியது மிக்க சரி. அறிவுக்கூர்மையான சிந்தனைப் பின்புலத்தை உறுதியுடன் கட்டமைப்பது எமக்கு முன்னிருக்கும் ஒரு முக்கிய பணி. இதற்கு நாம் பல் துறைசார் பங்களிப்பாளர்களையும் உள்வாங்கி இன்னும் வேகமுடன் செயற்பட வேண்டும். --Natkeeran 01:26, 28 ஏப்ரல் 2007 (UTC)